Anno Domini millesimo ducentesimo septuagesimo octavo statuta sunt haec apud Cistercium in Capitulo generali. 1.  In primis diffinitio de distantia grangiarum inter se, olim facta propter conservandam pacem inter religiosos et propter scandala evitanda, penitus revocatur. 2.  Item, statuit et ordinat Capitulum generale ut tales personae de cetero gratia studendi mittantur Parisius, qui competentis sint aetatis, vitae laudabilis et honestae conversationis et ita sufficienter in litteratura, quod magis proficiant et non deficiant in studendo ; et si aliter missi fuerint, per abbatem Claraevallis ad propria remittantur. 3.  Item, statuitur quod non obstantibus aliquibus antiquis constitutionibus, factis inter abbates, quilibet possit acquirere et acquisita retinere, et suos terminos dilatare, salvo iure alieno. 4.  Item, diffinitioni anno praeterito editae contra deprehensos in manifesto carnis contagio hoc additur, quod monachi post triennium cum scapulari suo in ordinibus suis poterunt ministrare ; conversi vero toto tempore poenitentiae suae cappam habeant absque caputio et usque ad genua decurtatam. Qui vero iam pro carnis contagio sunt emissi, si ad domos proprias reversi fuerint, residuum poenitentiae peragant secundum quod superius est expressum. 5.  Item, diffinitio anno praeterito edita de lanis non distrahendis nisi ad annum, sic declaratur, quod licitum sit lanas vendere ad terminos longiores, dummodo nullus recipiat, nisi quantum valuerint uno anno ; alioquin contra veniens sententiam depositionis incurrat, quam ex nunc infligit si Capitulum generale. 6.  Item, cum beneficiis non debeant decipi, sed iuvari, contra aliquorum abbatum ingratitudinem, statuit et ordinat Capitulum generale, quod abbates qui pecuniam ab aliis abbatibus mutuo receperint vel de cetero recipient, seu eis aliquo modo per litteras fuerint obligati, nisi infra quadrimestre tempus ad plenum satisfecerint creditoribus suis et aliis quibus fuerint obligati, postquam ab ipsis fuerint requisiti, per patres abbates, sive per suspensionem, vel per excommunicationem, vel etiam per aliam poenam legitimam compellantur satisfacere creditoribus suis, prout viderit expedire. 7.  Cum non sit malitiis hominum indulgendum, sed potius modis omnibus obviandum, statuit et ordinat Capitulum generale ut omnes abbates et monachi, et aliae quaecumque personae Ordinis, si accusationes seu proclamationes suas ultra duos annos postquam praesentes in monasterio fuerint, quasi ad maius scandalum, quod nequissimum est, praesumpserint reservare ; sciant omnem accusandi vel proclamandi, vel etiam testificandi sibi de cetero adimi facultatem et hoc ipsum statuitur de abbatibus existentibus in Capitulo generali. 8.  Item, statuit et ordinat Capitulum generale quod litterae suffragiorum nulli de cetero, nisi magnis, honorabilibus et honestis personis humiliter et devote postulantibus concedantur. 9.  Item, quaestionem in Capitulo generali propositam, utrum videlicet apostatae Ordinis celebrantes in apostasia sua, cum reversi fuerint, possint in inferioribus ordinibus ministrare, sic declarat idem Capitulum generale, quod tales in sacris ordinibus aliquatenus nequeunt ministrare, donec cum eis fuerit per generale Capitulum misericorditer dispensatum. 10.  Item, cum multi hactenus abbatias rexerint qui non norunt gubernare seipsos, propter quod status abbatiarum multarum ad irreparabilis dissolutionis opprobrium est deductus ; unde non immerito timendum est, ne propter malum regimen aliquorum domos contingat totaliter deperire, volens Capitulum generale huic morbo convenienti antidoto subvenire, statuit et ordinat, quod quicumque abbas domum suam ultra quam valeant proventus unius anni praesumpserit obligare, a patre abbate absque retractatione aliqua deponatur, nisi causa legitima potuerit se tueri. Priores vero et cellerarii et bursarii amoveantur a suis officiis, et abbati sic cedenti vel deposito non succedant. 11.  Item, statuit et ordinat Capitulum generale quod monachi quibus ad studendum vel recreandum scriptoria conceduntur, in ipsis scriptoriis non maneant illis horis quibus monachi in claustro residere tenentur, et illis quibus divina officia in oratorio celebrantur et, hoc idem de prioribus et supprioribus observetur. 12.  Item, diffinitio olim edita, in qua cavetur, quod monachi qui procurant depositionem abbatum suorum, immediate abbatibus sic depositis non succedant, sic declarat Capitulum generale, quod non obstante diffinitione praedicta, tales immediate possunt eligi, dummodo ex verisimilibus indiciis probabile appareat quod ad hoc malitiose minime processerunt. 13.  Item, ad refrenandos excessus multiplices puerorum, qui cum abbatibus veniunt ad Capitulum generale, statuitur ut si tales pueri in Divione vel in Cistercio, vel in aliis locis Ordinis pugnaverint, et inventi fuerint in conflictu, abbates ipsos de servitio suo statim expellere teneantur ; alioquin quamdiu ipsos detinuerint, gradum altaris ascendere non praesumant. Conversus vero abbatis Obazinae, qui rixam fecisse dicitur in Cistercio, de cetero non veniat ad Capitulum generale. 14.  Item, inhibetur auctoritate Capituli generalis, ne se apostatae Ordinis litteras apostolicas vel poenitentiariorum eiusdem impetraverint, ut in suis ordinibus postquam ad Ordinem reversi fuerint valeant ministrare, ipsis aliquatenus non utantur, et qui iam impetraverint careant impetratis. 15.  Item, conceditur de Accubatia, de Superado, de Morolia et de Spina abbatibus, ut omnes abbates de Hispania in unum conveniant, et inter se statuant et dividant, quod tertia pars dictorum abbatum singulis annis ad Capitulum generale venire teneatur. 16.  Item, sententiam depositionis latam contra abbatem Sancti Andreae prope Ianuam, per abbatem Casae novae et abbatem Sancti Petri de Ripalta confirmat et approbat Capitulum generale, addens quod ipse dimiserit Ordinem, sigillo et rebus monasterii quas habere dicitur repetitis, ad consortium Ordinis de cetero nullatenus admittatur. Frater vero Humbertus quondam Casae novae et Guillelmus de Ripalta, de quibus multa enormia dicto Capitulo sunt relata, ad domos remotissimas emittantur. 17.  Item, ex relatione multorum significatum fuerit Capitulo generali, quod monasterium de Balantiis per negligentiam proprii abbatis ad statum miserrimum sit redactum, et per desidiam eius et imperitiam tam dicta domus quam filia monialium in temporalibus et spiritualibus grave dispendium patiantur, auctoritate Capituli generalis committitur patri abbati, ut circa dictum abbatem per se vel per alium, et circa correctionem tam monachorum quam monialium faciat quod secundum Deum et dictum Ordinem viderit expedire. 18.  Item, statuit et ordinat Capitulum generale quod quatuor primi abbates pecuniam sibi a generationibus suis impositam anno sequenti in Divione faciant transportari ; filii vero ipsorum de summa sibi imposita infra instantem Beatae Virginis festivitatem ipsis plenarie satisfaciant, ubi dictis patribus visum fuerit expedire ; alioquin ipsos deponit Capitulum generale, et de procuratoribus domini Legati statuitur illud idem, ut qui non solverunt, poenam sustineant ante dictam. 19.  Item, abbas de Choro Benedicti, qui per octo annos non venit ad Capitulum, deponitur in instanti. 20.  Item, duo filii Scalae Dei, qui non solverunt pecuniam sub anno praeterito impositam sibi pro subsidio Terrae sanctae et pro procurationibus, poenam sustineant contra non solventes praeterito anno constitutam. 21.  Abbates de Arcu et de Sancto Severo, de Favali et de Rupe in Anglia, qui per multos annos non venerunt ad Capitulum generale, deponuntur in instanti auctoritate Capituli generalis. 22.  Auctoritate Capituli generalis committitur abbati de Morimundo ut circa fratrem Petrum monachum de Bello prato, Deum habendo prae oculis, ordinet et statuat quidquid secundum Deum et Ordinem viderit expedire. 23.  Cum casus et excessus horribiles et enormes qui in monasterio de Cal[l]ovio frequentius acciderunt, taediosis clamoribus aures perstreperunt Capituli generalis, qui excessus per negligentiam et desidiam patris abbatis videlicet de Bono radio manserunt hactenus incorrecti, pro quibus excessibus Ordo multipliciter diffamatur, nolens Capitulum generale tantam negligentiam ulterius conniventibus oculis pertransire, paternitate iam dicti monasterii privat eum ; volens et statuens quod ex nunc pro vera filia Pontigniaci habeatur, omne ius et omnem auctoritatem quam abbas de Bono radio in dictum monasterium hactenus habuit, in abbatem Pontigniacensem transferens et devolvens, committens studeat, qualiter poena eorum transeat talibus praesumptoribus in exemplum, et hoc auctoritate Capituli generalis. 24.  Item, statuit et ordinat Capitulum generale quod illae abbatiae quae olim per domnum Stephanum quondam abbatem Claraevallis sunt translatae, videlicet de Surio, de Sancta Cruce, de Kyrie eleison ad abbatem de Magio cuius antiquitus fuerunt filiae, libere revertant, et ipsas visitet tamquam pater. 25.  Item, fratre Nicolao olim abbate Clarifontis, qui in fraudem et praeter voluntatem depositoris expendit depositum, qui etiam domum suam per contractus illicitos et multipliciter damnificavit, committit et iniungit proprio abbati Capitulum generale, ut eidem poenam infligat contra fures in diffinitionibus constitutam. Abbatem vero de Bethania, qui domum suam multis et magnis debitis aggravavit, deponit in instanti idem Capitulum generale, iniugens patri abbati ut ipsum pro excessibus suis puniat, prout viderit expedire. 26.  Item, super revelatione confessionis quondam malitiose imposita abbati Claraevallensi Mediolanensi per quosdam conversos, quia in probatione defecerunt, excusatum habet eumdem abbatem, praecipiens ut dicti conversi ad domos remotissimas emittantur non reversuri, nisi per Capitulum generale, et ultimi sint omnium quod invenerint per annum integrum, et omnibus capitulis quibus interfuerint verberentur. 27.  Item, compensationem factam inter abbatem de Geriponte et abbatem de Sancto Salvatore confirmat et approbat Capitulum generale. 28.  Item, statuit et ordinat Capitulum generale ut cum abbatia de Paludis in Sardinia caruerit proprio abbate, in patrem abbatem vota sua transferant monachi dictae domus. 29.  Item, cum abbas de Cliento in Italia quibusdam privilegiis uti praesumpserit contra communia instituta impetratis, videlicet de permittendo mulieribus ingredi in monasterium supradictum, propter quod ipso facto sententiam depositionis incurrit ; volens Capitulum generale mitius cum eo agere, a praedicta depositionis sententia misericorditer parcit ei, iniungens ei ut pro dicto excessu in domo sua, tribus diebus poenitentiam peragat levis culpae ; conventus vero domus illius sit in pane et aqua, tribus sextis feriis in Adventu. Hoc addito quod si praedictus abbas talibus privilegiis de cetero uti praesumpserit, ex tunc pro deposito habeatur. 30.  Item, abbati de Margan praecipitur auctoritate Capituli generalis, ut compositionem factam inter ipsum ex una parte et abbatem de Neth ex altera, inviolabiliter studeat observare. 31.  Abbati Casaemarii conceditur quod annus iste quo venit ad Capitulum, et non tenebatur venire, pro anno quo debuerat eidem computetur. 32.  Item, statuit et ordinat Capitulum generale quod abbas Regalis Murciae in Hispania eo anno veniet ad Capitulum generale quo vicini domus *illius* venire consueverunt hactenus, conceditur ei tamen quod veniendo ad Capitulum possit adducere dumtaxat quatuor equitaturas usque ad monasterium Grandisylvae, et usque in Divione tribus equis tantummodo sit contentus. 33.  Item, abbati de Mulbrune praecipitur quatinus monachum suum fratrem Henricum, de quo plura enormia sunt Capitulo generali nuntiata, ad domum suam infra Natale revocet ; quod si reverti noluerit, ipsum excommunicet auctoritate Capituli generalis. 34.  In primis, querela abbatis de Valle regis contra abbatem Signiaci, de Claravalle et de Ygniaco abbatibus committitur ut ad dicta loca per se vel per alios accedentes, de iure partis utriusque per monachos et conversos et alios fide dignos et per instrumenta diligenter inquirant et secundum quod invenerint, ponant fines pacem si potuerint, si vero non iudicio Ordinis, de plano et sine strepitu advocatorum illam decidere non omittant auctoritate Capituli generalis, etc., tamen inde faciant quod querelae totaliter sopiantur, et quid inde, etc. 35.  Querela abbatissae Pacis Dei contra abbatissas de Accayode, Vallis Benedictae et Vineae Beatae Mariae, de Alna et de Camberone abbatibus committitur pace vel iudicio terminanda, et quid inde, etc. 36.  Querela abbatis Sancti Urbani contra abbatissam de Lorbano, abbatibus Maris Stellae et Lucellae committitur, etc. 37.  Querela abbatis de Stella contra abbatem de Caruca, abbatibus de Macenaria et de Accubatia committitur, etc. 38.  Querela abbatis de Cliento contra abbatem Sanctae Crucis, abbatibus de Casteneola et de Favali committitur, etc. 39.  Querela abbatis Sancti Pauli contra abbatissam de Lorbano, abbatibus de Schytia et de Accubatia committitur, etc. 40.  Querela abbatis de Sa[l]leya contra abbatem de Fontibus in Anglia, abbatibus de Bella landa et de Rievalle committitur, etc. 41.  Querela abbatis de Ripalta contra abbatem Sancti Andreae prope Ianuam, abbatibus de Morimundo et de Locedio committitur, etc. 42.  In primis, petitio regis Angliae, qui petit festum sancti Richardi fieri in monasteriis regni sui, et per totam Walliam, Scotiam, Hyberniam, exauditur, et fiat de eo sicut de sancto Remigio. 43.  Petitio episcopi Ebroicensis, qui petit festum sancti Taurini fieri in sua dioecesi, exauditur, et fiat de eo sicut de sancto Remigio. 44.  Petitio abbatis Caroliloci qui petit unam historiam beati Guillelmi Bituricensis episcopi, qui fuit abbas dicti monasterii, in sua ecclesia decantari, exauditur. 45.  Petitio reverendi patris archiepiscopi Tarentasiensis, qui petit ut historia beati Petri decantetur in domibus Ordinis per suam dioecesim, exauditur. 46.  Petitio abbatis de Asprune, qui petit in monasterio suo fieri festum Corporis et Sanguinis Domini, sicut fit in illa dioecesi, exauditur. 47.  Petitiones illustris viri Bohemiae regis, qui petit festum sanctae Havodis fieri in domibus Ordinis per totam Poloniam, cum officio ad hoc deputato ; petit etiam ut nulla monialis de monasterio Trebeniciae, quae de sanguine fundatorum dictae domus lineatim exierint, si ad aliam domum, vel etiam in ipsa electa fuerit in abbatissam, per censuram Ordinis ad suscipiendum regimen abbatiae compellatur ; petit etiam ut religiosa domina Agnes monialis dicti loci administrationem temporalium in dicta domo habeat, sicut habere hactenus consuevit, dummodo procedat de voluntate abbatissae suae et consensu, totaliter exaudiuntur. 48.  Petitio abbatis Sancti Pauli, qui petit semel remanere de Capitulo, exauditur. 49.  Petitio abbatis de Stella, qui petit semel remanere de Capitulo, exauditur. 50.  Petitio abbatis de Curatio, qui petit semel remanere de Capitulo, exauditur. 51.  Petitio abbatis Veteris Montis, qui petit dispergi monasterium suum, exauditur. 52.  Petitio abbatis Sancti Angeli, qui petit quod possit facere commemorationem sancti Michaelis in domo sua, exauditur. 53.  Petitio abbatis de Cameth, qui petit semel remanere de Capitulo, exauditur. 54.  Petitio abbatis de Cornu, qui petit semel remanere de Capitulo, exauditur. 55.  Petitio abbatis de Brio[s]tel, qui petit absolvi a susceptione hospitum per triennium, exauditur. 56.  Petitio abbatis Lavacii, qui petit semel remanere de Capitulo, exauditur. 57.  Petitio abbatis de Sigilleriis, qui petit absolvi a susceptione hospitum per triennium, exauditur. 58.  Petitio abbatum de Navarra, qui petunt anniversarium regis Theobaldi in suis monasteriis fieri, exauditur. 59.  Petitio abbatis Belli loci in Cypro, qui petit semel remanere de Capitulo, exauditur. 60.  Petitio abbatis de Cumba, qui petit semel remanere a Capitulo, exauditur. 61.  Petitio abbatis de Quinlos, qui petit semel remanere de Capitulo, exauditur. 62.  Petitio abbatis de Alba domo, qui petit semel remanere de Capitulo, exauditur. 63.  Petitio abbatis de Buellio, qui petit semel remanere de Capitulo, exauditur. 64.  Petitio abbatis de Nuhon, qui petit semel remanere de Capitulo, exauditur. 65.  Petitio abbatis de Moris, qui petit absolvi a susceptione hospitum, dummodo conventum suum revocet, per triennium, exauditur. 66.  Petitio comitissae de Vonia, quae petit habere conventum de Karreyra pro domo quam de novo fundavit, exauditur, et sit filia Karreyrae. 67.  Petitio abbatis de Maris stella qui petit conventum dispergi, dummodo prius dispergantur feminae commorantes prope portam monasterii, exauditur. 68.  In primis, inspectio loci in quo intendit fundare monasterium monachorum N. nobilis vir de Cervilione, de Grandisylva et de Bona valle abbatibus committitur auctoritate Capituli generalis, et quid inde fecerint, etc. 69.  Incorporatio monasterii in Optoer, de Cobal et de Corim abbatibus committitur in plenaria Ordinis potestate, qui ad locum personaliter accedentes, Ordini incorporent et conventum introducant si viderint expedire, et sit filia Paradisi. 70.  Inspectio loci, in quo fundare intendit abbatiam monialium nobilis domina Dominica Suerii, de Macenaria et de Scitia abbatibus committitur, et quid inde fecerint, etc. 